V. Tomanová, ministerka, práce, sociálnych vecí a rodiny SR: (2009-03-11):
Pokiaľ ide zase o zvýhodňovanie rodičov v rámci odvodových povinností, jednak je to absolútne nesystémový krok. Vaša vláda ho zaviedla, pán poslanec Brocka, bol to váš pozmeňujúci návrh a vaša vláda ho, samozrejme, aj svojím spôsobom znovu zrušila. Takže asi by som sa k tomuto nevracala. A pokiaľ ide o úpravu podmienok poskytovania podpory v nezamestnanosti, možnože by sme vedeli spoločne nájsť cestu, ktoré podmienky na poskytovanie podpory v nezamestnanosti by sme mohli sprísniť, ale nie je možné postupovať tak, aby sme na jednej strane niekomu pomohli a iného znevýhodnili, to ste robili v predchádzajúcom období a mohla by som pripomínať množstvo legislatívnych opatrení, ktoré ste urobili a ktoré boli v neprospech spoločnosti. Nielen pánom predsedom vlády spomínaných 23-tisíc invalidov, ktorých ste pripravili o ich dôchodky, zrušili ste pravidelnú valorizáciu prídavkov na dieťa, znížili ste prídavky na dieťa, sprivatizovali ste starobu a podobne. A v rámci dôchodkovej reformy ste narobili množstvo diskriminačných prvkov vo vzťahu k jednotlivým skupinám dôchodcov. Ale v tejto súvislosti predsa len tu odzneli aj dobré návrhy, ktoré, teda ja skutočne zastávam názor, že áno, budeme sa určite venovať problematike, a to ale znovu poviem, problém vznikol v roku 2004, kedy bola prijatá dôchodková reforma a fondy v systéme sociálneho poistenia neboli vybilancované. Vzhľadom na to, že neboli vybilancované, je potrebné, nastala situácia, ktorá bola aj za vás, samozrejme, niektoré fondy sú prebytkové a niektoré, hovorím predovšetkým o starobnom fonde, starobnom poistnom fonde dôchodkovom, je vysoko stratový. Čiže situáciu je treba riešiť komplexne, a to v rámci projektu, ktorý máme prichystaný a na ktorom pracujeme – zreálnenie a harmonizácie sadzieb poistného pre všetkých poistencov. Určite sa tomu budeme venovať a v tejto súvislosti sa určite budeme venovať aj otázke nemocenského poistenia vo vzťahu k živnostníkom. Pokiaľ ide o odporúčanie čerpania Európskych fondov, ja by som len pripomenula, Európsky sociálny fond, tak ako sme ho našli, audit z konca mája a začiatkom júna 2006 jednoznačne konštatoval vo všetkých bodoch neuspokojivé výsledky, následne nám boli zastavené platby zo strany Bruselu vo všetkých troch fondoch, či sa jednalo o SOP ľudské zdroje, jednotný programový dokument, alebo iniciatívu spoločenstva XEQUAL a čerpanie napríklad na JPD sme v roku 2006 našli na úrovni 3,03 %. Takže v tejto súvislosti by som o tom, ako boli čerpané fondy, o tom, ako sme opakovane museli zavádzať krízové riadenie fondu Európskeho sociálneho fondu, aby sme ako-tak nastavili čerpanie prostriedkov z tohto fondu, by som asi považovala za minimálne provokujúce alebo ironické. Pokiaľ ide o zdravotné poistenie. Ja si veľmi ctím a vážim to, že je tu snaha pomôcť živnostníkom, a ja osobne mám tiež záujem pomôcť živnostníkom, ale nie je možné pomôcť jednej skupine nad rámec iných. Pán poslanec Petrák absolútne excelentne odôvodnil problém platenia odvodov zo strany živnostníkov. Platí ich 227-tisíc živnostníkov. Prosím, tých 513- alebo 517-tisíc je vydaných živností, nie počet živnostníkov; 82,4 % živnostníkov platí odvody z minimálneho vymeriavacieho základu, teda, poviem, zhruba z 295 eur, teda 8 900 korún. To znamená, že ich odvody sú minimálne. Pokiaľ ide o zdravotníctvo. Prosím vás pekne, tam je, skutočne všetci sú solidárni s tými živnostníkmi, ktorí platia z minimálnych odvodov, pretože výkon a poskytovanie starostlivosti, teda dávka zo systému zdravotného poistenia je okamžitá, plná v 100-percentnej hodnote. Ak povieme, že nám je úplne jedno, či budú chýbať 2 mld. korún v zdravotnom poistení a nebude na nevyhnutné úkony zachraňujúce život, prosím vás pekne, ak tomu živnostníkovi nezachránim život, potom zbytočne mu o 35 eur znížim odvody do zdravotného poistenia. Znížim vôbec odvody. A cieľom odpojenia minimálnej mzdy od vymeriavacieho základu nebolo zníženie sumy na platenie odvodov. Cieľom bolo tempo rastu, akým spôsobom rastie priemerná mzda, akým spôsobom minimálna mzda, a dopad je z toho nulový. Čiže tých 60 centov, ktoré tu boli vystavené na posmech, ja v tejto chvíli musím povedať, že skutočne úprimne človeka pobavili. Ale od lekára by človek asi čakal, že bude tak, ako hájili zamestnanci ministerstva zdravotníctva, rezortu zdravotníctva každú jednu korunu do zdravotného poistenia, tak by som ju očakávala od každého lekára. Ďakujem za pozornosť. (Potlesk.)